Papersnake/gushiwen huggingface dataset:
清平乐（赵围避暑）
刘镇（宋代）

柳阴庭院。帘约风前燕。着雨荷花红半敛。消得盈盈绿扇。

竹光野色生寒。玉纤雪藕冰盘。长记酒醒人静，暗香吹月栏干。
和张阳峰山行诗五首 其一 五佛寺
孙承恩（明代）

雅爱名山胜，春游惜未曾。幽怀渺何已，倦足尚堪登。

欲问无生偈，还寻出世僧。风尘出汩没，秪益病颜增。
织女怀牵牛
曹唐（唐代）

北斗佳人双泪流，眼穿肠断为牵牛。封题锦字凝新恨，

抛掷金梭织旧愁。桂树三春烟漠漠，银河一水夜悠悠。

欲将心向仙郎说，借问榆花早晚秋。
八声甘州 秋夜奉怀浙东辛帅
张镃（宋代）

领千岩万壑岂无人，唯欠稼轩来。正松梧秋到，旌旗风动，楼观雄开。

俯槛何劳一笑，瀚海荡纤埃。馀事了凫鹜，闲咏命樽罍。

江左风流旧话，想登临浩叹，白骨苍苔。把龙韬藏去，游戏且蓬莱。

念乡关、偏怜霜鬓，爱盛名、何似展真才。怀公处、夜深凝望，云汉星回。
邑中诸公见和再用前韵 其二
陈渊（宋代）

马上悠悠梦故山，茅斋依旧水云间。长怀窃辔尘沙外，岂愿骈头十二闲。
处士妻十首
刘克庄（宋代）

嫁与张京兆，新眉扫黛浓。
不如伯鸾妇，长伴藁砧舂。
江门舟夜
何孟伦（明代）

前村烟树落微茫，待月听潮夜未央。沽酒人家在何处，竹灯明灭隔沧浪。
舟次赤壁
罗与之（宋代）

吴王岘畔泛川流，赤壁矶头半日游。胜地空馀豪杰迹，扁舟不日古今愁。

极知风景终无异，莫念天时逝不留。伤事伤怀长太息，静看江面没浮沤。
寄呈苍梧黄卧庵刺史
何巩道（明代）

郡城山色接长河，五马翩翩动玉珂。独典大邦黄绶贵，下交穷谷布衣多。

比邻久达舟车路，入国先闻女士歌。愿受一尘江树里，绕门秋水尽恩波。
折杨柳
刘效祖（明代）

杨柳千条拂地垂，春风送客妾心悲。
谁家年少轻离别，偏把愁声笛里吹。
寄上金陵王荆公
冯山（宋代）

圣贤遗陈迹，文章隐至神。北天开盛际，南国起斯人。

兼济希先觉，公传袭大醇。卑飞随世俗，默观养经纶。

僶俛怀铅椠，徊翔表缙绅。英声摇海岳，高步出风尘。

去就迟难进，谋猷久未伸。两朝虽顾遇，大节每逡巡。

四海倾台辅，千龄偶圣辰。有为今道德，无间古君臣。

雕琢唐文盛，更张汉法新。风霆传信令，束缚解生民。

所志惟膏泽，当除亦斧斤。寸心劳远御，独手助洪钧。

钟鼎无前迹，江湖自在身。功名非雅意，出处自天真。

鸿雁云霄势，芝兰道路春。轲雄平可驾，房魏浅非伦。

江汉无良产，衣冠窃滥巾。才非当世用，仕为有时贫。

衔策驱驰久，风波出没频。古心终少合，老态强难驯。

名教谁依托，文书但隐沦。师门常耿耿，相府旧循循。

万里音容阔，诸生气义均。绛纱瞻楚泽，白发倦漳滨。

鄙俚虽能达，精微岂尽陈。青云如可附，何处更求仁。
句
谌祜（宋代）

月明老树吟风鹤，露湿荒郊遍士枭。
公安
黄大受（宋代）

市人屋井底，栋与江堤平。
大江压堤来，浩浩势欲倾。
古堤腾长蛇，独与江争衡。
积流增巨涨，飘突万马惊。
油可与之合，盘涡沸淜腾。
折旋声汹涌，吞汲翻长鲸。
微茫隔岩村，百尽崩沙赪。
中流有行舟，来往如飞蝇。
巨风携银山，性命鸿毛轻。
设险护东南，天巧如揭绳。
用武莫若荆，豪雄所交争。
玄德欲兴刘，於焉深经营。
坐据此要湍，进退窥敌情。
时事一阨塞，拂衣开西扃。
至今闻西偏，城治作丘陵。
汤汤横乎前，何畏百万兵。
善卫保其吭，坐待其师崩。
更能用吾长，谈笑收其赢。
何者非神机，用之须人英。
机略失所用，山种无常形。
休兵不敢论，凄咽含余情。
溪寺
朱继芳（宋代）

背人沙鸟一行斜，唤客桐鱼几叠挝。
误向山中参白足，不知头上着乌纱。
煮茶烟暖浮新竹，洗钵泉香带落花。
过夏功劳眠与食，谁能展卷看楞伽。
远游十首 其一
韩元吉（宋代）

我行蓬莱巅，俛首见月窟。谁言沧海深，涉之不濡袜。

颓波惊鱼龙，起舞相荡潏。众真为一笑，黄雾生绛阙。

独乘风中天，蹙踏波上月。
青山二章章四句
王奕（元代）

青青者山，并祠其间。
郭李遐矣，高义莫攀。
西域贡狮将至有诏遣行人道却之鸣治侍讲有述敬次来韵一首柬舜咨伯常二礼部
李东阳（明代）

万里狻猊初却贡，一时台省共腾欢。极知圣学从心始，谁道忠言逆耳难。

汉代漫誇龙是马，隋家空信鸟为鸾。非才敢作清朝颂，独和新诗写寸丹。
寄题杜尊师白云庵琼秀亭 其一
赵孟頫（元代）

白云从何来，乃在计筹山。山中古仙伯，翱翔白云间。

城市多嚣尘，山林幽且闲。结屋松竹里，开窗泉石边。

清斋诵道德，焚香降神仙。俯仰皆自得，洗心游泰玄。

税驾往从之，规买山下田。蓺药扫白发，栽桃映红颜。

庶几林下意，期了区中缘。丹成从师去，笑拍洪崖肩。
和胡子文游山寺值雨
刘安上（宋代）

偷闲出城府，聊以洗尘心。自得林泉趣，何妨雨雾深。

野亭连竹色，古寺想潮音。幸接高人论，清风满素襟。
村居书感 其一
丘树甲（清代）

衮衮诸公野马尘，天涯何处著閒人。浮家万里非真隐，结客千閒不算贫。

沧海怒涛愁日暮，大荒劫火悔舆薪。登临欲觅冈千仞，长啸秋风脱幅巾。
送赵叔静教授闽中四首 其四
陈傅良（宋代）

百吏不可试，卷怀州校官。翩然落南闽，不为荔子丹。

彫虫妙经术，倚市多儒冠。吾道未必贵，政此良已难。
大功不宰
释正觉（宋代）

吾家消息默中看，看处虚明霁月寒。
一色是功须转却，石霜端要髑髅乾。
题龚士掾厅壁画远山
张扩（宋代）

古来终南山，引手得佳处。未负移文惭，已遭捷径语。

公真乐山移，爽气落眉宇。平生手中板，不暇著颊拄。

叩门无俗客，何碍入官府。人生一缕气，所愧吞不吐。

画山犹画饼，馀习近儿女。勿学好事人，吾言当有取。
句 其十
胡仔（宋代）

白发惟公道，春风不世情。
蜡石歌为梁东岊作
成鹫（清代）

东岊先生有奇癖，不爱黄金爱黄石。穷山竭泽恣搜罗，转轻运重无遗力。

精粗巨细靡弗收，满床堆案如山积。孤峰突出碍虚空，崩崖欲坠成墙壁。

袖中岩壑尽玲珑，屋角风雷轰霹雳。中间大者如斗魁，四楞著地方且直。

从旁踞坐狮子儿，金毛翻身跳复掷。主人一日三摩挲，尘埃净尽犹拂拭。

金光耀日冰雪寒，蜜蜡凝脂虫半蚀。鹅王惨澹无足观，琥珀雕修差可敌。

我来见石如故人，空山回首频相忆。当时不合错点头，持赠殷勤非所惜。

先生大力如五丁，混沌凿破天机辟。自从师事谷城公，古道分明照颜色。

长歌短曲聊赠君，本来面目谁能识。
仙方诗
佚名（元代）

纷纷墓土黄金屑，片片花飞白玉芝。君主一斤臣四两，调和服下即平夷。
寄贺冲霄昆玉归
刘跃（元代）

好是万金难买处，无瑕双璧并归时。萧斋风月应如旧，飞梦聊因慰所思。
和范御史十一月三日见月
赵抃（宋代）

有客冬还吴，孤舟暮停颍。山收乱云彩，天放新蟾影。

呼童挂帘起，对此清夜景。横琴弄流水，醉耳谁其醒。
诏重修太学诗
欧阳修（宋代）

汉诏崇儒术，虞庠讲帝猷。
丛楹新宝构，万杵逐欢讴。
照烂云甍丽，回环壁水流。
冠童仪盛鲁，蒿柱德同周。
舞翟弥文郁，横经盛礼修。
微生听昕鼓，愿齿夏弦游。
青苔篇
曹勋（宋代）

陵陆变沧海，复作清浅流。
扶疎蕊渊桂，先惊蒲柳秋。
姑苏台未乾，坐见麋鹿游。
秦皇正游览，黄屋指沙丘。
乃知晞朝露，不必潜蛟虬。
桀跖岂庸陋，比德惭蜉蝣。
夷齐苦葵藿，垂誉贤伊周。
贫贱未必污，邪辟深可羞。
愚智混生死，善恶观其田。
昧死尚役役，身外滋旁求。
君不见当年梨园歌舞人，歌声未歇生白头。
及时游衍且行乐，莫教日入辞高楼。
请君试诵青苔篇，令君一诵忘百忧。
又一绝
史浩（宋代）

能比桃源去路迷，洞天乞得在湖西。南雷九咏增光甚，多谢雄篇再品题。
寄赠华清观主大师
文彦博（宋代）

五城三洞朝真客，紫房名隶神仙籍。玉案晨餐沆瀣精，椒庭夜饮流霞液。

姑山绰约冰雪容，亭亭霞外脱尘踪。飙驭狂游紫贝阁，云装醉入白银宫。

想陪桂父与金母，昆蓬春赏蟠桃红。愚亦放怀随澹泊，昆芝茹朮希彭朔。

常秘六泥东灶丹，每求五色西山药。紫台久判浮丘袂，锦州绣岭三千里。

羽驾鸾骖未载逢，经年望断函关气。
仗锡平老具舟车迎前天衣印老印悉遣还策杖访
陆游（宋代）

画舫篮舆不许前，白头行脚意超然。
舜江禹穴千山水，尽在高人拄杖边。
日本觉心禅人远来炷香请益求诗迅笔赠之
释慧开（宋代）

心即是佛佛即心，心佛元同亘古今。觉悟古今心是佛，不须向外别追寻。
山中玩物杂言十首
戴表元（宋代）

鸟有反舌者，自古比才人。
时气一朝迁，此舌竟不伸。
众鸟莫不然，更鸣以存身。
如何能言土，聒聒无止辰。
八月十五日公堂宴别作
范梈（元代）

悠悠我行迈，去此粤山端。迟明驻征车，爰尽公堂欢。

开颜俯城郭，箫鼓集仪鸾。谓欲戒醉饮，重此良辰难。

关门集会府，僚友并征鞍。更辞无别语，但祝长加餐。

役者四五人，相从出林峦。亦复路傍泣，岂独殊肺肝。

况我离慈母，朝暮侦平安。送行各如许，焉得不辛酸。
赠顾令文为宜春令诗
陆机（魏晋）

蔼蔼芳林。有集惟岳。
亹亹明哲。在彼鸿族。
沦心浑无。游精大朴。
在我徽猷。□彼振玉。
彼玉之振。光于厥潜。
大明贞观。重泉匪深。
我有好爵。相尔在阴。
翻飞名都。宰物于南。
礼弊则伪。朴散在华。
人之秉夷。则是惠和。
变风兴教。非德伊何。
我友敬矣。俾人作歌。
交道虽博。好亦勤止。
比志同契。惟予与子。
三川既旷。江亦永矣。
悠悠我思。托迈千里。
吉甫之役。清风既沈。
非子之艳。诗谁云寻。
我来自东。贻其好音。
岂有桃李。恧子琼琛。
将子无矧。属之翰林。
娈彼静女。此惟我心。
四月十三日立夏呈安这
司马光（宋代）

留春春不住，昨夜的然归。
欢趣何妨少，闲游勿怪稀。
林莺欣有吒，丛蝶怅无依。
窗下忘怀客，高眠正掩扉。
小重山·谢了荼蘼春事休
吴淑姬（宋代）

谢了荼蘼春事休。无多花片子，缀枝头。庭槐影碎被风揉。莺虽缀，声尚带娇羞。
独自倚妆楼。一川烟草浪，衬云浮。不如归去下帘钩。心儿小，难着许多愁。
江上杂咏三首
尹嘉宾（明代）

河豚雪后春还浅，刀鲚风来水已波。
携酒江边吹笛坐，那山今日出云多。
八咏警戒 其二
吴处厚（宋代）

忍事有何妨，勿令心火扬。火扬犹可灭，心忿固多伤。

堪叹波罗蜜，可怜歌利王。从心更从刃，字意好端详。
月漉漉篇
李贺（唐代）

月漉漉，波蓉玉。莎青桂花繁，芙蓉别江木。

粉态袷罗寒，雁羽铺蓉湿。谁能看石帆，乘船镜中入。

秋白鲜红死，水香莲子齐。挽菱隔歌袖，绿刺罥银泥。
颂古三十八首
释从瑾（宋代）

威风凛凛不容攀，跳入怀中便解颜。
不是酒肠宽似海，争知诗胆大如山。
咏史下·荀彧
陈普（宋代）

谁作留侯帷幄中，杀贤可独罪曹公。
拂衣慷慨无文举，添得杨彪伴孔融。
减字木兰花·必恭敬止
沈瀛（宋代）

必恭敬止。老子甚为桑梓喜。骏马争风。诗卷人人数百通。斗杓挹酒。齐祝乡人箕翼寿。天若言何。更乞文星下照多。
登祝融峰
释古义（明代）

层峦峭壁好摩天，四面云峰断复连。夏帝碑藏虫篆古，寅宾日出海边悬。

遥看峻岭应回雁，欲过危桥去会仙。千载犹闻黄独美，几人能继懒残禅。
提舶送荔支借用前韵
王十朋（宋代）

舶台丹荔新秋熟，风味如人自不同。名字未安真缺典，从今呼作马家红。
台州兜率寺淳熙三年孟春作
林宪（宋代）

老树半藤萝，野色入窗户。
空明浮屋梁，萧爽发幽趣。
晚凉进微风，平江泻烟露。
露久山月来，蝉声发高树。
白雀返棹李王二子送余过虞山下作四绝句
王宠（明代）

芙蓉叠壁错奇锦，琉璃千顷摇青空。
把酒掀廉一长啸，真堪狂杀米南宫。
和延州经略庞龙图八咏 其五 飞盖园
宋祁（宋代）

千骑亟游赏，宾盖纷相随。不知是日欢，何如清夜时。
菩萨蛮·回文
苏轼（宋代）

峤南江浅红梅小，小梅红浅江南峤。窥我向疏篱，篱疏向我窥。
南人行即到，到即行人南。离别惜残枝，枝残惜别离。
至节即事
马臻（元代）

天街晓色瑞烟浓，名纸相传尽贺冬。
绣幕家家浑不卷，呼卢笑语自从容。
恭依皇祖河间即古瀛州地诗韵
弘历（清代）

错落经村舍，菁葱问麦畴。省方思古训，驭远仰鸿猷。

迹考藩开馆，名传魏置州。佺期诗思丽，当日一登楼。
咏槐
葛胜仲（宋代）

蔽日干霄过百围，龙蛇夭矫半天垂。蟠根不老应千载，合抱横天见九枝。

学市浓阴能几许，公庭转影不多时。那知山谷无斤斧，坐与冥灵结后期。
次韵工部兄除夕见寄三首 其二
葛胜仲（宋代）

霜毛垂领病摧颓，岁晚流年四秩催。一自贬官瞻日远，两经除夕叹星回。

梅吹画角馀寒尽，柏欲飞觞暖律来。岁莫日斜还隐几，心同白傅守寒灰。
示舜上人
释妙伦（宋代）

古镜未磨黑似漆，及乎磨后也模糊。
忽然打作百杂碎，笑倒当年舜老夫。
镇远楼四首 其二
袁州佐（清代）

峥嵘画栋半云霄，四绕河山纵日遥。境拓龙荒怀定远，符分虎日识嫖姚。

单于城下耕春野，台吉庐边狎暮樵。酾酒临风清兴足，愿图王会答熙朝。
九峰晨兴
韩淲（宋代）

方池贮新泉，高松发清吹。晨光散朝云，日影倏然至。

翔禽去复集，春声竞姿媚。宴坐香燧飘，是身吾所寄。
和元舆游春次用其韵
梅尧臣（宋代）

乘闲多远兴，信马与君行。
碧树斜通市，清流曲抱城。
山花高下色，春鸟短长声。
日暮吾庐近，还歌空复情。
赠尹绍伊
陈傅良（宋代）

吾友尹绍伊，十年抱心疾。
休然万事废，豆子黑如漆。
从之问旧学，历历不遗一。
佳篇间哇郑，法语杂方术。
岂其遇人耶，托此访遗逸。
张皇鬼物怪，漏泄宫禁密。
君看服乌喙，孰与近参朮。
赋叶茂卿泉石轩
陈文蔚（宋代）

郭外多佳士，溪南好结庐。
因君爱泉石，令我想风雩。
既有琴书乐，应无世欲拘。
谁能厌朝市，来此共须臾。
书事寄良长老
陆游（宋代）

素屏乌几野人庐，山色苍寒十月初。
雨足四郊耕欲遍，霜高万木脱无余。
一尊窗下浇愁酒，数卷床头引睡书。
寄语住庵刘老宿，不应随俗向人疏。
太虚
释绍昙（宋代）

廓然寥豁绝边垠，一点云生翳眼尘。
真达不疑融万象，更须知有路翻身。
追和程春海先生橡茧十咏原韵 其五 驱蠹
郑珍（清代）

蠹蠹岂得已，亦复因饥寒。秪此万头虫，尔饱我则难。

系头有排索，系足有机竿。非我能陷子，天教入其间。
次韵史少庄竹醉日移竹
魏了翁（宋代）

猩屐常为醉魂役，骊珠适与睡时丁。
外物移人每如此，人心可使不长醒。
古五杂俎诗
佚名（魏晋）

五杂俎，冈头草。往复还，车马道。不获已，人将老。
贺新郎•酌酒与孙默，用稼轩韵
彭孙遹（清代）

笑谓君休矣。算人生、重茵列鼎，为时能几。趁取新凉今夜好，一醉破除万事。

尽酒后、沾沾自喜。赋笔凌云谁见赏，只子虚乌有公无是。

更谁荐，雄文似。

休官且卧烟霞里。又何须、虎头食肉，马肝知味。速筑糟丘吾将老，得丧由来一理。

纵狂歌、东方月起。驹隙光阴河射角，叹羊肠、仕路车生耳。

且引尽，黄山子。
咏鹿葱诗
沈约（南北朝）

野马不任骑。
兔丝不任织。
既非中野花。
无堪麕{鹿/加}食。
送霅川丁世卿宰舒之怀宁
敖陶孙（宋代）

长安乱叶舞征衣，独把新诗送吏师。
自古才名谙宦拙，迩来官事要儿痴。
摸鱼儿 寓澄江，喜魏叔皋至
张炎（宋代）

想西湖、段桥疏树。梅花多是风雨。如今见说闲云散，烟水少逢雨鹭。

归未许。又款竹谁家，远思愁□庾。重游倦旅。纵认得乡山，长江滚滚，隔浦正延伫。

垂杨渡。握手荒城旧侣。不知来自何处。春窗剪韭青灯夜，疑与梦中相语。

阑屡拊。甚转眼流光，短发真堪数。从教醉舞。试借地看花，挥毫赋雪，孤艇且休去。
送贵溪尉周懿文先辈
宋祁（宋代）

几日铨符给诏程，赐袍如草滞僚英。
大言久废三千奏，倦曲难终一再行。
吴蟹沈波秋稻富，海鱼藏穴夜潮平。
待君削牍登文石，趣与渊云继颂声。
予伤时不古知老将至叹息成诗呈诸同志
朱希晦（元代）

泾水何曾混渭流，心忘宠辱自无忧。底须老执扬雄戟，且复閒寻范蠡舟。

不见越裳来白雉，徒闻蜀岭过金牛。由来感慨关人事，回首春风忆旧游。
新昌石佛
楼钥（宋代）

费尽三生心与力，造成石像一百尺。
相好端严具足尊，五彩黄金妙装饰。
道不是佛却不得，若道便是也不得。
上尽层楼却下来，何曾见得真弥勒。
清心月
马钰（金朝）

起念破清斋。贪爱必为灾。灵明何事别三台。窃蟠桃、非止两三次，因谪降，出蓬莱。岂比栋梁材。仙质肯尘埋。大罗天上好安排。炼金丹、九转功成日，重去也，免投胎。
闻洮西捷报
苏轼（宋代）

汉家将军一丈佛，诏赐天池八尺龙。
露布朝驰玉关塞，捷书夜到甘泉宫。
似闻指挥筑上郡，已觉谈笑无西戎。
放臣不见天颜喜，但惊草木回春荣。
陪湛甘泉游白云
袁邮（明代）

振衣扶杖蹑高峰，四望群山尽仰宗。深树日晴多鸟语，古潭云暖有归龙。

林泉胜概今全得，城市心情觉尽空。回首羊城天咫尺，丹楼碧阁晚烟濛。
二十九日寒食
韩淲（宋代）

晓色濛濛淡淡烟，花间行过小溪边。人家寒食当晴日，野老春游近午天。

吹尽海棠无步障，开来山柳有堆绵。呼儿觅友寻邻伴，即看村农又下田。
偈颂一百六十九首 其一三七
释智朋（宋代）

柏山小小丛林，安居九十日。五日不升堂，隔日不入室。

与么承当去，已是拗曲作直。吹糠著米，无赃考贼。

沛公斗智，项羽斗力。南无甚深般若波罗蜜。
得乐天书
元稹（唐代）

远信入门先有泪，妻惊女哭问何如。
寻常不省曾如此，应是江州司马书。
贺新郎（题后院画像）
蒋捷（宋代）

绿堕云垂领。背琵琶、盈盈袖手，粉闲红靓。依约春游归来倦，又似春眠未醒。滟寒泚、低迷蓉影。莺带松声飞过也，柳窗深、尚记停针听。魂浩荡，孤芳景。

金钗断股瓶沈井。问苏城、香销卷子，倩谁题咏。灯晕青红残醉在，小院屏昏帐暝。误瞋怪、眉心慵整。人道真真招得下，任千呼万唤无言应。空对此，泪花冷。
鄂渚春光
章甫（宋代）

黄鹤楼中月白，鹦鹉洲前水流。更有何人吹笛，空馀春草关愁。
华阳吟三十首
白玉蟾（宋代）

昨夜三更雷撼山，九天门户不曾关。
曹溪路上分明见，有个金乌入广寒。
李允蹈判院送酒四斗予答书乃误以为二斗作小诗识愧
陆游（宋代）

冷官谁顾雀罗门，一纸惟君肯见存。堪笑放翁昏至此，乘壶误写作朋樽。
沟水诗
刘溥（明代）

门前一沟水，日夜向东流。
借问归何处？沧溟是住头。
游洞霄宫
黄常吉（宋代）

乔松苍竹带烟霏，木拱彤檐蔼翠微。
虚谷玲珑遗凤响，行云蒙密护龙归。
繁花结绣迷樵径，灵飘药香满客衣。
更欲搘筇遍诸顶，可怜无策驻残晖。
绵州越王楼即事
乔琳（唐代）

三蜀澄清郡政闲，登楼携酌日跻攀。顿觉胸怀无俗事，

回看掌握是人寰。滩声曲折涪州水，云影低衔富乐山。

行雁南飞似乡信，忽然西笑向秦关。
浣溪沙 送因觉先
释德洪（宋代）

南涧茶香笑语新。西洲春涨小舟横。困顿人归烂熳晴。

天迥游丝长百尺，日高飞絮满重城。一番花信近清明。
西湖泛舟
朱霞（清代）

扁舟如叶桨如荑，过尽苏堤又白堤。山翠波澄浑一色，凭舷回首觉天低。
恋绣衾
赵崇嶓（宋代）

江烟如雾水满汀。早梅花、偏占浅清。倚翠竹、寒无力，想潇湘、斜日暮云。几回梦断阳春面，问百花、犹隔几尘。趁月夜、霜风峭，约彩鸾、同载玉笙。
送灵台尉徐舜举
李之仪（宋代）

灵台右鹑首，南北两山间。我来春未几，红叶绕斑斑。

与君早相求，携手问两山。折花饮清泉，共此一日閒。

君才真健敏，诗句如芝兰。娟好秀且静，馥郁若可餐。
枯椰先祖移居，植椰成林。经八十馀载，仅存其四。今秋忽枯二株，感而赋之
张子翼（明代）

酒树天涯种，经秋拥荜门。松筠推玉液，风雨妒孤根。

垂老肝肠折，先人手泽存。东园山月吐，犹忆挂梢痕。
柳下即事
葛天民（宋代）

老柳中间野岸滨，水清常照村边知。
白鸥黄鸟相忘久，来往如今不避人。
挽陈翼所总戎邑人 其二
尹守衡（明代）

曾歼关白入朝鲜，已斩杨酋定蜀川。猿臂昔尝称上将，龙头今尚见长天。

皇穹自长妖氛恶，国运仍多杀气缠。遂使英雄尽尘士，又闻烽火照甘泉。
诸公唱和多记经历之事因感昔游复用元韵凡三
苏颂（宋代）

平生南北与东西，岂是扬波与汩泥，
晚入金门诸彦接，来同绮席赐尊攜。
时逢宠渥欣陪预，老遇风光懒咏题。
共戴君恩何以报，惟将圣寿祝天齐。
前有一樽酒行
张正见（南北朝）

前有一樽酒。主来行寿。今日合来。坐者当令。皆富且寿。

欲令主来三万岁。终岁不知老。为吏当高迁。贾市得万倍。

桑蚕当大得。主来宜子孙。
戏湘东王诗
萧纶（南北朝）

湘东有一病，非哑复非聋。相思下只泪，望直有全功。
赴直马上观市
宋祁（宋代）

上直驱羸马，凌晨望百廛。
墟喧涤器市，箫暖卖饧天。
流水随轻毂，翻花送驶鞯。
区区市门吏，无复子真仙。
送季省祭㩦子归乡考试
罗玘（明代）

碧油幢下黑头公，挟子归去翱秋风。江南一望六十里，满船载雨花溟濛。
杨都官日严赴郓州
宋祁（宋代）

连年三换左朱轮，正用台郎第二人。
帷殿程书清刻永，家床添笏赐袍新。
润波仍跨洪河曲，敏政将肥瘠鲁民。
趣引前旍向桑野，汉皇恩诏重方春。
七夕吴志伊检讨见过小饮
李澄中（清代）

七夕终朝雨，凉风起竹扉。斜阳随客至，浊酒过墙希。

命拙身还健，乡遥梦不归。相留怜夜永，清露正微微。
梅花喜神谱·欲开八枝
宋伯仁（宋代）

苏秦鞭疋马，六国饱风烟。
累累悬肘下，郭外惭无田。
过溪南韩氏宅
陈谠（宋代）

曾览溪南胜，重来四十年。树如人老矣，山共水依然。

香玉纷堆案，晴虹对跨川。吾庐今咫尺，乘兴且盘旋。
阻雪慈云有怀叔夏
胡寅（宋代）

常恨山阳少，篮舆故出郊。
玄冥方北骛，屏翳又南交。
劲气将凝方，寒威便折胶。
白云揉尽碎，黑壤势全包。
著袂成花唾，沉波异雨泡。
万方齐秽洁，一润浃肥硗。
比色羞铅粉，量多诮斗筲。
祷神休奠璧，谢佛寝鸣铙。
独鹤惊群舞，晨难误晓嘐。
峰峦蒙似秃，沟陇划如抓。
巧谢盐相比，甘宜蜜共抄。
戾天鸢冻跕，啸壑虎饥虓。
薏苡连车载，珊瑚列树敲。
鲛绡从剪制，火布任焚炮。
野漫鳞鳞碛，林攒{上羽下高}{上羽下高}巢。
颇思驰骏足，快意舍鸣髇。
及远翻银雁，搜潜动玉蛟。
出畋瞻翠被，入贺听红鞘。
瑶席瑚玗器，珠盘璪瑮肴。
一时簪琲蕊，相与藉琼茅。
莫计消并积，聊平凸与凹。
可怜诗系带，更有火烘骹。
断手超三界，坚冰工交爻。
飞霙终见晛，素馔阙盈庖。
叠巘方名假，团毬未忍抛。
要看朝日杲，思达泮泥淆。
对饮宜空榼，离群奈系匏。
似闻梅雪在，犹冀挽香梢。
静林寺古松
释仲皎（宋代）

古松古松生古道，枝不生叶皮生草。
行人不见树栽时，树见行人几回老。
皇后阁端午贴子词五首
真德秀（宋代）

读罢怀沙赋，重哦卷耳篇。
殷勤劝明主，属意在求贤。
句 其一
缪鉴（元代）

雁沈秋驿雨，鸡送晓窗灯。
水调歌头·三五嫦娥月
陈德武（宋代）

三五嫦娥月，夜色正婵娟。自从窃药归去，天上几千年。试问广寒高处，为甚缺多圆少，此理孰为权。弦望知天定，离合可人怜。典宫锦，歌水调，载楼船。谪仙居士何在，月色尚依然。遥想人生百岁，三万六千良夜，能得几时圆。莫遣金盆落，达曙照无眠。
晚望
王铚（宋代）

春浓已伴客愁浓，门掩雨余江上峰。
莫道夕阳无一事，远颦眉黛更千重。
七夕 其二
李纲（宋代）

云潢斜界耿秋空，灵匹相过此夕中。璀璨珠星连璧月，凄凉玉露坠金风。

三秋景物随时好，万里瓜花习俗同。乞巧未能从柳子，送穷聊欲效韩公。
公无渡河·大莫大於死生
陆游（宋代）

大莫大於死生，亲莫亲於骨肉。
河不可冯兮非有难知，言知不从兮继以痛哭。
望云九井兮白浪嵯峨，刳肝沥血兮不从奈何！秋风飒飒兮纸钱投波，从公於死兮下饱蛟鼍。
水龙吟·楚天千里无云
曾觌（宋代）

楚天千里无云，露华洗出秋容净。银蟾台榭，玉壶天地，参差桂影。鸳瓦寒生，画檐光射，碧梧金井。听韶华半夜，江梅三弄，风袅袅、良宵永。
携手西园宴罢，下瑶台、醉魂初醒。吹箫仙子，骖鸾归路，一襟清兴。鳷鹊楼高，建章门迥，星河耿耿。看沧江潮上，丹枫叶落，浸关山冷。
途中题山泉
白居易（唐代）

决决涌岩穴，溅溅出洞门。向东应入海，从此不归源。

似叶飘辞树，如云断别根。吾身亦如此，何日返乡园。
步月
韩元吉（宋代）

山静水逾响，我行清夜中。
月华霜著地，云影浪摇空。
有酒不惜醉，无人谁与同。
嫦娥捣仙药，应厌广寒宫。
小寒食展先君及叔氏墓时卜居未得怆然有作
顾冶（明代）

渐投龙忌倍凄然，双冢累累扫曙烟。落魄自惭无白社，归魂相见已黄泉。

风悲宰木心俱折，雨滴椒浆泪更悬。瓢泊五湖从此决，忍将母隐换绵田。
送同邸刘学古
罗公升（宋代）

入彀西山月，骊驹几属行。
如君今又别，令我若为情。
句入妇舟好，蛩僧客梦成。
梅边会相见，风树莫离声。
寄贯休上人
吴融（唐代）

别来如梦亦如云，八字微言不复闻。世上浮沈应念我，

笔端飞复只降君。几同江步吟秋霁，更忆山房语夜分。

见拟沃州寻旧约，且教丹顶许为邻。
送德林郎中学士赴东府（得江）
乔舜（唐代）

掺袂向江头，朝宗势未休。何人乘桂楫，之子过扬州。

飒飒翘沙雁，漂漂逐浪鸥。欲知离别恨，半是泪和流。
十一月四日陪诸公游神泉南山院二十韵
郭印（宋代）

官闲访招提，偶作南山游。门前乔木阴，苍藤挂髯虬。

野僧出迎我，貌古气且柔。相将入壶中，水竹净双眸。

万竿团脩翠，一溪皱横流。长桥翼方沼，髣髴疑行舟。

角门通细路，崎岖上层丘。树色老欲瞑，风声寒自飕。

佛阁瞰澄碧，下有百丈湫。客言龙所邑，不受鱼与鳅。

行行更小亭，罗坐得小休。石罅流清泉，甘冷无与俦。

濯足夫岂敢，洗耳良末由。自怜山中人，十载冠压头。

公檄听奔走，端似置书邮。惟有烟霞疾，沈绵未肯瘳。

邂逅惬幽怀，落日尚迟留。五斗奚堪恋，十亩亦易求。

要希陶渊明，投绂事农畴。超然傲尘世，知命复何忧。
刘有诗再次韵四首
陈造（宋代）

已后湖州秃鬓翁，喜君挥扫有遗风。
幻成殢雨熹晴态，尽使尘凡一洗空。
鸾啼序•夏景
彭孙遹（清代）

半枕新凉，破好梦一声白鸟。远钟歇、曙色霏微，残莺啼上林杪。

帘幕重重、次第捲，云屏曲曲潇湘晓。看露浓香细茉莉，又开多少。

浅晕才施，薄铅不御，衫子裁纤缟。更青青、非雾非烟，眉山两点慵扫。

倚纱窗、梧竹澄鲜，弄薰风、悠扬未了。正深闺永昼如年，问津谁到。

南园此日，满地绿阴亏蔽，有芳蕖曲沼。乍微雨收痕，翠盖孤擎，红衣双笑。

冰井敲残，纹楸弹罢，倦听高柳玄蝉噪。觉小院无人愈清悄。

簟纹似水，琅玕几度欹眠，钗凤坠盘云搅。

归来庭户，娇困难禁，绣带罗裙袅。最是温泉新浴，玉软花慵，侍儿扶起，风姿偏好。

晚凉初荐，轻容重换，碧栏干外梳头处，恰团圆、好月来相照。

坐看夜色天阶，戏扑流萤，轻罗扇小。
岁暮不及去城中偶吟
石沆（明代）

空野平无盗，长河冻绝船。
城中未可去，江上正堪眠。
饱饭何曾缺，烧柴不费钱。
且从俗人语，打夥过残年。
玉环山
曾觌（宋代）

天宝胡尘暗两京，祸从妃子笑中生。
玉环两字真堪恨，好与青山别改名。
留别四首
唐彦谦（唐代）

鹏程三万里，别酒一千钟。好景当三月，春光上国浓。

野花红当当，江燕语喃喃。鼓吹翻新调，都亭酒正酣。

登庸趋俊乂，厕用野无遗。起喜赓歌日，明良际会时。

盐车淹素志，长坂入青云。老骥春风里，奔腾独异群。
倪尚书生祠
华岳（宋代）

闻说先生入建都，一年民乐吏清癯。
四厢夜月封朱户，两院春清锁翠芜。
一旦有书追驷马，万冤无计彻群乌。
焚香再拜祝公寿，问有清朝赏罚无。
岁在癸丑年始七十正旦日书事 其二
富弼（宋代）

亲宾何用举椒觞，已觉闲中岁月长。不学香山醉歌舞，只将吟啸敌流光。
鬻菜者
赵蕃（宋代）

早禾未熟晚尤迟，卖菜归来始得炊。
谷者本从田户出，未滋反取市人嗤。
观兼山黄公河海图二首 其一 河
方一夔（宋代）

黄河从天落，北来受降城。划至韩城县，喷薄万雷霆。

何处杂泥滓，浊浊不复清。奔迫梁楚间，赤子如浮萍。

近来到淮泗，烟波鼓长鲸。无人起堤障，何时返沧溟。

惜哉神禹疏，高下昧地形。胡中倘可注，曷不施经营。
题狮子图
何乔新（明代）

莎溪之域弱水滨，金精下降毓怪珍。伟哉狻猊产此地，雄姿猛态夐绝伦。

双睛睒睒电流赤，劲爪铦牙侔剑戟。空山怒吼轰春雷，百兽闻之皆辟易。

饥来不食麋鹿群，抟犀拉象如孤㹠。几回饥饮龙门涘，积石半露馀波浑。

圣皇端拱位皇极，月竁冰天皆仰德。荒夷得此不敢留，絷以金绳献京国。

脩途万里经流沙，群动慑窜不敢哗。尾端尚带昆仑雾，口角仍含葱岭霞。

彤轩文陛丽晴旭，遥望龙颜自驯伏。低头安尾体态閒，黄毳苍髵绚人目。

皇威远被万国宁，长杨灵囿多祥祯。狮兮狮兮敛鸷猛，长与驺虞作队行。
曾裘父寄二绝并呈审知一再次韵前以寄曾后寄
赵蕃（宋代）

南丰鬓发已如翁，子盖他时冰雪容。
长少结交端有道，我凡何处滥登龙。
偈颂一百五十首
释心月（宋代）

一月相抛不出门，几经花县几烟村。
桑麻影里炊香早，松竹阴中笑语温。
幽磬朝离迎白日，疎钟晚泊送黄昏。
捲旗收阵归来也，谁是知恩与报恩。
题王诜都尉画山水横卷三首 其一
苏辙（宋代）

摩诘本词客，亦自名画师。平生出入辋川上，鸟飞鱼泳嫌人知。

山光盎盎著眉睫，水声活活流肝脾。行吟坐咏皆自见，飘然不作世俗词。

高情不尽落缣素，连峰绝涧开重帷。百年流落存一二，锦囊玉轴酬不訾。

谁令食肉贵公子，不学父祖驱熊罴。细毡净几读文史，落笔璀璨传新诗。

青山长江岂君事，一挥水墨光淋漓。手中五尺小横卷，天末万里分毫釐。

谪官南出止均颍，此心通达无不之。归来缠裹任纨绮，天马性在终难羁。

人言摩诘是前世，欲比顾老疑不痴。桓公崔公不可与，但可与我宽衰迟。
题宋谦父四时佳致楼
刘克庄（宋代）

四序推移景迭新，二诗体认理尤亲。
爱莲亦既见君子，看竹不须通主人。
领略春风来广坐，分张月色过比邻。
端能着我西家否，客户何妨赘一民。
宿锦屏山暮景
喻汝砺（宋代）

暝色轻烟罩郡城，渔舟灯火倒观星。寒山远水江村暮，自在妆成水墨屏。
次韵惜春
张嵲（宋代）

骚人竞赋惜春诗，为惜花飞万点时。
唯有农家爱春尽，黄云堆麦雪抽丝。
秋夜
陆游（宋代）

清夜不成寐，出门还浩歌。
断云微翳月，薄露不倾荷。
络纬知时早，梧桐奈汝何！非关老怀恶，秋物感人多。
贺内侄钱北江乡试中式六首 其五
瞿士雅（清代）

池水那能久滞龙，等闲雷雨起潭中。始知年少求名处，但到时潭即命通。

花下忘归因美景，世间得意是春风。

男儿须展平生志，誓立千年不朽功。
翁诚之挽词
叶适（宋代）

西方之人美无度，眷此南邑朝阳鸣。
如锥出囊擬砭国，似璞有阳空连城。
三仕郎官老将及，一去郴州唤不譍。
朔风吹潮没复涌，渡口野梅飞碎琼。
偈
释智远（宋代）

从来打鼓弄琵琶，须是相逢两会家。
佩玉鸣鸾歌舞罢，门前依旧夕阳斜。
江上二首 其二
吕本中（宋代）

甚欲从此去，作烦渠未休。风期竹万个，活业橘千头。

汉水觅二老，青门寻故侯。情知作寒士，不解杀袁刘。
旧寺
姚范（清代）

记访当年竺道生，樵通之字路才成。白云根下分溪色，黄叶峰前出磬声。

镫下谈经拈小品，阶前坠果悟初耕。重来千竹林中日，知有迦陵识旧名。
玩珠洞燕集送别子乔之镇安
李秉礼（清代）

下瞰无底潭，上压千寻壁。石柱忽倒垂，一洞破青碧。

山空人语响，径古苔痕积。既瞻米老像，还求范公迹。

旷怀耿至今，风流缅似昔。浊醪共斟酌，杂坐云根石。

回瞻隔浦帆，隐隐没沙碛。水风时吹衣，斜阳澹将夕。

偶涉已浩浩，欲去仍恻恻。良会不可常，况值远行客。
自题画诗 其三
戴本孝（清代）

何处无深山，但恐俗难免。一心溯真源，千载不卷转。

扁舟弄桃花，此兴自不浅。
折柳亭和林子中
杨杰（宋代）

行人折柳楚江头，帆去帆来几日休。飞絮不知漂泊苦，展眉谁顾别离愁。

五株彭泽清风在，千里隋堤胜气浮。莫惜一枝临水赠，使君将解济川舟。
咏史诗。五丈原
胡曾（唐代）

蜀相西驱十万来，秋风原下久裴回。

长星不为英雄住，半夜流光落九垓。
送姚治中归
罗玘（明代）

纳纳乾坤大，纷纷冠盖多。相逢齐道隐，到老尚奔波。

京兆才三日，临川留一靴。彩衣是潮绢，公也好婆娑。
占春芳 戏咏瓶中柳枝杏花
顾太清（清代）

红杏艳，绿杨袅，相与共扶春。供向云房深处，案头留住芳辰。

一段好精神。小瓶儿、清水无尘。怕教容易随风去，飞过比邻。
沈启南春山欲雨图歌
王世贞（明代）

千山坐失千巃嵷，似是帝遣云君封。巫鬟不辨青婀■，华掌难扑金芙蓉。

已应羲驭走骄日，或有雷门呼蛰龙。天阊元气漏不断，倏忽絪缊二仪满。

远看陇树春欲无，近即庭花暝差缓。村村麦苗俱望幸，川川鱼子希休浣。

欲雨不雨春山姿，欲吐未吐胸之奇。指端已觉气出没，眼底尚郁天淋漓。

丹青洗尽太素显，彷佛乾坤垂辟时。谁为展助虚堂色，恍有蛟螭蟠四壁。

摩挲纸素若未乾，矫首长空俄泼墨。野夫抱膝一沈吟，襄阳耕云云正深。

亦知大旱为霖在，终是南山隐雾心。
闷歌行十二首
杨万里（宋代）

问来邬子到南康，水路都来两日强。
屈指行程谁道远？如今不敢问都昌。
和谢齐解元见惠
王洋（宋代）

楚东六邑多秀民，其间达者海内闻。
恨我眼暗不识真，客舍道傍初见君。
徵君当以文章显，照眼青钱充万选。
胡为过我误淮扬，山径蹊荒费锄剪。
龙钟野老安用哉，偶随江上浮鸥来。
簿书鱼鸟少闲暇，赋敛户口烦徵催。
君今蹉跎壮非少，陇首棲迟杂长啸。
上书自荐莫峥嵘，直气如虹亦奇峭。
诗书满腹灯火勤，勿言此道非由人。
雪霜不厌松骨老，桃李自与春风新。
短书御袖怀珍具，文字天成绝斤斧。
一鸣行即驾雷车，万卷它年劳电母。
北窗纹簟清如水，青蝇侧翅如畏刑。
侧身甘旨寝疾愈，负我此腹何由灵。
身世浮云不留处，书生白首谈尧禹。
书窗行几寺虚闲，过我萧萧听夜雨。
輓老苏先生
曾公亮（宋代）

立言高往古，抱道郁当时。
铅椠方终业，风灯忽遘悲。
名垂文苑传，行纪太丘碑。
后嗣皆鸾鷟，吾知庆有诒。
杨柳枝
刘禹锡（唐代）

清江一曲柳千条，二十年前旧板桥。
曾与美人桥上别，恨无消息到今朝。
点绛唇 对镜用周美成韵
沈鹊应（清代）

深院无人，梦醒小雨敲窗润。算来春近。故遣催花信。

慵自梳头，怕见落红阵。非关闷。宝奁频趁。慰此因循恨。
题赵少隐青白堂三首
陈与义（宋代）

小谢为州不废诗，庭中草木有光辉。
一林风露世人世，更着梅花相发挥。
水龙吟 自镇阳还兵府，赠离筵乞言者 滹南遗
蔡松年（宋代）

待人间觅个，无情心绪，着多情换。
二绝句 其二
虞俦（宋代）

山石崎岖路觉遥，望中天目得能高。洞霄双径无缘到，从事何妨我独劳。
武陵春·桃李风前多妩媚
辛弃疾（宋代）

桃李风前多妩媚，杨柳更温柔。唤取笙歌烂熳游。且莫管闲愁。
好趁春晴连夜赏，雨便一春休。草草杯盘不要收。才晓便扶头。
门帖子十二首 其七 甲辰年门帖子
杨弘道（元代）

岁在龙蛇何足虑，庭疏兰玉最堪伤。故将西汉缇萦事，说与君家老孟光。
苏州城内访古
洪繻（清代）

湖里归来城里游，乐桥前后酒家楼。专诸巷近要离远，偏是吴侬爱虎邱。

钱圃韩桥燹火经，荷塘柳岸尚青青。南园已作空王地，赖有沧浪子美亭。

临顿桥边衢路长，驱车更访古沧浪。锦衣大树将军尽，留得钱家鼎甲坊。

胜地茶花当武源，吟诗想像到梅村。梦楼去后无人问，惟我来寻拙政园。

倪迂遗迹北城隈，巷近潘家路几回。狮子林中太湖石，玲珑无数玉峰颓。

两岸人家夹绮罗，湔裙碧水市门过。下塘街畔桃花舫，更比山塘画桨多。
蝶恋花·鱼尾霞收明远树
何大圭（宋代）

鱼尾霞收明远树。翠色黏天，一叶迎风举。一笑相逢蓬海路。人叶风月如尘土。翦水双眸云鬓吐。醉倒天瓢，笑语生香雾。此会未阑须记取。蟠桃几度吹红雨。
苏子由示诗再用前韵
孔武仲（宋代）

公家两贤涉世久，六马从容辔在手。
驱驰有节心有常，进退不在人左右。
十年挫抑心不回，方知有胆大如斗。
鸾坡凤阁蔚相望，灿灿奎壁连晶光。
我家辛勤出寒乡，斥鷃}未易追翱翔，
莫将沧溟比坳堂。
途中寄友人
罗邺（唐代）

秋庭怅望别君初，折柳分襟十载馀。相见或因中夜梦，

寄来多是隔年书。携樽座外花空老，垂钓江头柳渐疏。

裁得诗凭千里雁，吟来宁不忆吾庐。
江城子 尘事鞅掌每与愿违缅怀山林萧散之趣
段克己（宋代）

九衢尘土涴儒冠。镜中看。失朱颜。倾倒囊资、我欲买青山。

剩种閒花多酿酒，尘土外，觅清欢。

功名馀事且加餐。老来閒。岂天悭。铁笛横吹、牛背稳如船。

细马更须驮二八，平地上，作癯仙。
边将二首
释智圆（宋代）

百战依前勇气成，穷边深入耀精兵。
穹庐烧尽龙庭破，却上燕然更勒铭。
诗一首
文仪（宋代）

乙卯之春凤诏颁，二孙指拟上春宫。
兰宫绾却蓝袍了，犹恨麻衣泪未乾。
一日曲
杨轩（宋代）

妾家邓侯国，肯愧邯鄣姝。
世本富缯绮，娇爱比明珠。
一五学组训，未尝开户枢。
十六失所适，姓名倾里闾。
十七善歌舞，使君邀宴娱。
自兹著乐府，不得同罗敷。
凉温忽荏苒，屡接朝大夫。
相叹不及情，何异逢路衢。
昨日一见郎，目色曾不渝。
结爱从引笃，暂隔犹恐疏。
如何遂从官，去涉千里途。
郎跨青骢马，妾乘白云驹。
送郎郎未远，别妾妾仍孤。
不如水中鳞，双双依绿蒲。
不如云间鹄，两两下平湖。
鱼鸟尚可讬，妾今谁兴俱。
去去约春华，终期怨日馀。
一心思君了，更拟见梅花。
梅花几时吐，频掐兰干数。
东风若见郎，重为歌金缕。
苑西杂咏 其四
蔡升元（清代）

琼华佳气蔼葱茏，金粟坛前白玉峰。铃铎声传天半里，好风时杂禁垣钟。
秋夜
释宗泐（明代）

窗外芭蕉雨，檐前蟋蟀声。如将不平意，相诉到天明。
纪游十首
刘克庄（宋代）

扪萝伏虎岩，把钓斩蛟潭。
偶有樵夫过，呼来与共谈。
凤凰曲
陈起（宋代）

丹穴来凤皇，彩羽辉朝阳。
绿竹清溪边，激扬鸣宫商。
嗈嗈凤皇曲，清风轻度竹。
明时自歌舞，款步踏寒玉。
啾啁雀声喧，去觅梧桐宿。
人间
任希夷（宋代）

人间无处著东风，万紫千红扫地空。寂寞园林晴日永，柳花零落绿荫中。
扇子诗
李石（宋代）

香积盂中玉粒圆，自然肥佛胜癯仙。
万金有药元非病，一笑拈花却是禅。
暮春偶成四首
廖行之（宋代）

残花自开落，迟日半晴阴。
翡翠山容暗，蒲萄江涨深。
绿杨浑作絮，黄鸟欲成瘖。
春事今如许，谁能首酒斟。
韩侍郎
仲并（宋代）

社稷中兴际，朝廷忆老成。
我公传祖烈。美誉冠时评。
相业光三世，官联且贰卿。
宸心方眷倚，行庆秉钧衡。
和黄应奉巧夕书怀
胡奎（元代）

凉云如练坐来收，此夜家家望女牛。列宿总随天北转，明河不女海东流。

铜龙漏转三更月，白雁声传两地秋。笑卜蛛丝凭远信，有人相忆凤凰楼。
水龙吟 秋海棠
殷秉玑（清代）

小名尚列春芳，相思偏避春风面。佳人薄命，年华不再，甚时相见。

细数三生，前生欢笑，今生哀怨。正秋心寂寞，无言凄抑，苔凉处，泪如线。

不为飘零肠断。为声声、砌虫频唤。有谁怜惜，更无红烛，照侬妆倩。

瘦不胜扶，满身清露，墙阴低掩。任阑干、独倚天寒，翠袖被、西风捲。
雪晴
项安世（宋代）

颠风围屋暖盈襟，满意成霜却做阴。
昨夜风休寒彻骨，晓霜呼日上平林。
蜀郡范公景仁挽词三首 其一
范纯仁（宋代）

翰苑文章伯，金华侍从臣。四朝行直道，一意在生民。

白首唯忧国，青云早退身。囊中有遗藁，不学茂陵人。
贫病戏书
陆游（宋代）

头痛涔涔齿动摇，医骄折简不能招。
亦知客疾无根柢，少健还能起负樵。
和世弼鸡冠花
欧阳澈（宋代）

芳名从古号鸡冠，赭艳天然恰一般。不语宋窗何足赏，难通西谷漫劳看。

倚风纵有如丹顶，遇敌应无似锦翰。空费栽培污庭砌，到头不若植芝兰。
建炎丞相成国吕忠穆公退老堂 其一
胡世将（宋代）

云水郊深退老堂，公来野服换龙章。四朝尽瘁身犹健，一德同寅福未央。

小隐聊堪供放浪，神州终倚致平康。功成他日归休地，海表家风有故乡。
下缥渺峰由西湖历东湖抵资庆诸寺
王世贞（明代）

傲睨穷四周，轻风信余屧。既谢上岭危，颇忻下山捷。

澄湖夹双瞳，乔松振千鬣。稍深疑无地，忽转长天接。

古刹藏白云，疏林出红叶。估客喧归步，渔舟满收夹。

饭候寻寺钟，菌香吐僧榼。斟酌声闻酒，颠倒居士祫。

冥醉时一醒，空青忽交睫。
饮密国公诸子家
王郁（金朝）

宣平坊里榆林巷，便是临淄公子家。寂莫画堂豪贵少，时容词客醉琵琶。
贺皇太子九月四日生辰 其四
杨万里（宋代）

二圣多能似仲尼，储皇家学自庭闱。银钩已有淳熙脚，玉句仍传德寿衣。
春欲暮雪作不已简子新
家铉翁（宋代）

和平心事春三月，淡泊生涯水一杯。
老矣只余归梦在，世间万事付心灰。
二贺诗
佚名（唐代）

学行可师贺德基，文质彬彬贺德仁。
南屏
顾仙根（清代）

摩天石为屏，结构因嵚崎。绿树各争长，山高树亦随。

入门不数武，积阴凉阶墀。缘径登愈高，俯楼眺且危。

苍苔隐古迹，涑水留遗姿。空际鸾凤翔，手摩心仪之。

丹崖不可见，琴台犹有基。湖光忽掩映，天风吹纷披。

寻幽贵奥窍，固不厌险巇。牵衣陟绝顶，最下那敢窥。

少立喘稍息，挥汗神未夷。涧底见茅屋，四面流清漪。

林深日易昏，安得久留兹。一步一回顾，暮霭滋漫瀰。

终日一园闭，万壑千岩奇。
乙未元日赋得东望望春春可怜二首 其二
郭之奇（明代）

东望望春春可怜，春风近远为春传。真成独赏馀兹地，忽漫相逢是一天。

古意长留青树色，韶光乍起绿萝烟。榛苓满目人何在，欲颂椒花倍黯然。
蝉
敬文（清代）

繁音催过夏，远韵又迎秋。木叶未全落，鬓丝先已愁。

身轻高柳外，声断晓风头。欹枕不成梦，凄清百尺楼。
江行七日阻风至繁昌，舍舟出陆二首
杨万里（宋代）

日日江行怖杀侬，逆风恶浪打船蓬。
只今判却肩与去，遮莫掀天浪与风。
表兄王俊夫客当涂以古诗见寄赋比奉谢
徐端（清代）

自叹离君淹在兹，诗来一读一相思。
人言毛遂早成事，我怪何蕃久不归。
灯火十年俱旧梦，江湖万里有新知。
秋风萧飒菽花老，目断晴云片片飞。
荔枝楼
薛能（唐代）

高槛起边愁，荔枝谁致楼。会须教匠坼，不欲见蛮陬。

树痺无春影，天连觉汉流。仲宣如可拟，即此是荆州。
文叔入城夜半同斯远见过蚤作闻而赋之
韩淲（宋代）

西风胜士集，敲我月下门。醉语惊童稚，今晨能具言。

未知何许惊，步武皆腾轩。顾非有逸韵，畴肯临丘园。

时予亦被酒，正尔飞梦魂。栩栩妙理熟，布衾清而温。

了不闻其然，醒来复何论。奇事既已失，踌躇黄叶村。
杂诗十首 其七
张协（魏晋）

此乡非吾地，此郭非吾城。羁旅无定心，翩翩如悬旌。

出睹军马阵，入闻鞞鼓声。常惧羽檄飞，神武一朝征。

长铗鸣鞘中，烽火列边亭。舍我衡门衣，更被缦胡缨。

畴昔怀微志，帷幕窃所经。何必操干戈，堂上有奇兵。

折冲樽俎间，制胜在两楹。巧迟不足称，拙速乃垂名。
送崔少蓬南归 其四
洪咨夔（宋代）

出江梅未花，过岭青着枝。解装书满床，自课应门儿。

独乐非不好，民瘼将畴医。诏来不俟驾，世事犹可为。
秋感
褚道潜（清代）

十年多病怕经秋，又见西风到故丘。才拙岂堪平子赋，时艰常上仲宣楼。

关东白草连天恨，江左黄花满地愁。牢落此生还未了，欲从知己借吴钩。
题正仲真游园
舒岳祥（宋代）

借问真游趣，华胥路不赊。
青黄随涧柳，红白任岩花。
适意弦歌鸟，无私鼓吹蛙。
秋风榛子熟，撒雹散林鸦。
建安道中
朱松（宋代）

吾生意行初不谋，泛泛何啻波中鸥。携家来作闽海梦，三年客食天南陬。

我先人庐在何许，大江之左道阻脩。奉新家有手足爱，只身归扫先梧楸。

旋当来此营斗粟，南北颠倒无时休。此心转与世事左，自作磨蚁将谁尤。

安知不满达者笑，穷达一戏如观优。咄哉吾语亦已堕，且与造物同浮游。
听雪为客置茶果
陆游（宋代）

病齿已两旬，日夜事医药，对食不能举，况复议杯酌。
平生外形不，常恐堕贪著。
时时邻曲来，尚不废笑谑。
青灯耿窗户，设茗听雪落。
不飣栗与梨，犹能烹鸭脚。
菩萨蛮 初秋
叶小鸾（明代）

池塘碧浸芙蓉面。莲房怨粉惊团扇。何处一声声。隔溪歌采菱。

轻云流影急。秋入平芜色。寒雁几曾还。一江烟水寒。
暮霞 其二
郑孝胥（清代）

雨气漫不收，斜照忽相逼。爱此带雨林，临流弄奇色。
孙氏草堂望瑞石山
徐堂（清代）

树荫疏窗水满池，好山当面足栖迟。一轩凉意翠欲滴，咫尺烟栖画不疑。

露髻笑凭云隐见，仙源只隔屋参差。移家拟向南头住，早晚红藤得共支。
雁汊东守风四首
陈造（宋代）

蓬窗隔世尘，但有书满床。
度日无与虞，日课一指强。
坐免骛雁聒，自诧肝肺香。
奔骥踠足意，悠然吾自忘。
贤否岐非是，狥己乃所望。
温故餍新得，但觉此味长。
晚来砲车云，翻空更漂扬。
吾书未渠尽，更借灯烛光。
出西乡
魏初（元代）

人歌人笑上茶园，花淡花浓隔稻田。十日按行秋色里，画图才出武陵川。
得告家居次韵贡父见寄
苏辙（宋代）

君恩赐告许归来，雨后中庭有绿苔。
起问日高三丈久，卧闻车过九门开。
泥封连日传新语，腕脱知君有轶才。
〈十八、二十二两日除目猥多。
〉待得晴干追后乘，未应尘土热如灰。
有病吟
邵雍（宋代）

一身如一国，有病当求医。
病愈药便止，节宣良得宜。
归雁二首
陈师道（宋代）

作计胸怀早，为生去住频。
固违阴岭雪，不尽洞庭春。
巧作斜行字，催归去国人。
知时如有信，决起亦相亲。
菜羹
姜特立（宋代）

凡物贵适口，何必费橐金。
莼羹与菰菜，千里起归心。
野有美芹献，重意有所临。
淡薄斯近道，厚味腊毒深。
彼哉膏粱徒，藜藿非知音。
江南喜逢萧九彻因话长安旧游戏赠五十韵（见才调集）
白居易（唐代）

忆昔嬉游伴，多陪欢宴场。寓居同永乐，幽会共平康。

师子寻前曲，声儿出内坊。花深态奴宅，竹错得怜堂。

庭晚开红药，门闲荫绿杨。经过悉同巷，居处尽连墙。

时世高梳髻，风流澹作妆。戴花红石竹，帔晕紫槟榔。

鬓动悬蝉翼，钗垂小凤行。拂胸轻粉絮，暖手小香囊。

选胜移银烛，邀欢举玉觞。炉烟凝麝气，酒色注鹅黄。

急管停还奏，繁弦慢更张。雪飞回舞袖，尘起绕歌梁。

旧曲翻调笑，新声打义扬。名情推阿轨，巧语许秋娘。

风暖春将暮，星回夜未央。宴馀添粉黛，坐久换衣裳。

结伴归深院，分头入洞房。彩帷开翡翠，罗荐拂鸳鸯。

留宿争牵袖，贪眠各占床。绿窗笼水影，红壁背灯光。

索镜收花钿，邀人解袷裆。暗娇妆靥笑，私语口脂香。

怕听钟声坐，羞明映缦藏。眉残蛾翠浅，鬟解绿云长。

聚散知无定，忧欢事不常。离筵开夕宴，别骑促晨装。

去住青门外，留连浐水傍。车行遥寄语，马驻共相望。

云雨分何处，山川共异方。野行初寂寞，店宿乍恓惶。

别后嫌宵永，愁来厌岁芳。几看花结子，频见露为霜。

岁月何超忽，音容坐渺茫。往还书断绝，来去梦游扬。

自我辞秦地，逢君客楚乡。常嗟异岐路，忽喜共舟航。

话旧堪垂泪，思乡数断肠。愁云接巫峡，泪竹近潇湘。

月落江湖阔，天高节候凉。浦深烟渺渺，沙冷月苍苍。

红叶江枫老，青芜驿路荒。野风吹蟋蟀，湖水浸菰蒋。

帝路何由见，心期不可忘。旧游千里外，往事十年强。

春昼提壶饮，秋林摘橘尝。强歌还自感，纵饮不成狂。

永夜长相忆，逢君各共伤。殷勤万里意，并写赠萧郎。
读昭君曲
赵汝谠（宋代）

昭君死作千年土，曲在人间调不同。绝塞烟沙空玉质，深宫日月自春风。

当时有恨传骚客，往事无心论画工。已分二坐终寂寞，雁飞曾过上林中。
布帆行寄徐使君
胡应麟（明代）

吾家大罗上，绝顶增城楼。醒逐东方生，窃桃瀛海头。

罡风起八极，吹堕苍精虬。支机隔银汉，织女忘牵牛。

男儿意气凌千秋，如椽十丈轻王侯。兰陵美酒三万斛，百觚一饮眠糟丘。

吴娃越童两绰约，妆成累月弹箜篌。参差狂态发中座，不告妻子乘扁舟。

山阴夜半六花绽，雪片纷纷堕高岸。戴家慵夫唤不应，载得西施若耶畔。

五湖汎宅天茫茫，九疑合沓连高唐。巫娥握手呼宋玉，朝云暮雨啼英皇。

北望宸居建章起，西笑长安兴难已。大江东下飞寒涛，南顾洪河疾流矢。

乱山芒砀寻真龙，咄咄新丰亭长公。甘言鼎镬绐父老，弯弧反躬如逢蒙。

谷城酹留侯，缅怀游赤松。胡颜教隆准，背约追重瞳。

侵寻楚事去，垓下贪天功。时无轩辕帝，竖子皆英雄。

乃知畴昔广武叹，步兵衡鉴悬秋空。丈夫白眼甘恸哭，忍将涸辙行途穷。

彭城困阨古来有，踯躅徐卿望余久。尊前片诺肝胆倾，苦忆忘年竹林友。

楼船一借张孝廉，勃窣犹堪事奔走。齐滕鲁卫遵遗墟，极目黄河蓟门柳。

蹇驴蹩躠窥蓬莱，华阳碣石俱尘霾。道傍叱咤鲁句践，白虹怒吼昭王台。

左掣雕龙右屠狗，乾坤嚄唶双青鞋。俗流惊怪颇欲杀，先生玩弄如庸孩。

故园松菊渺何处，拂衣长啸吟归来。亲舍夷犹太行麓，抱膝躬耕事樵牧。

长镵谷口时逍遥，点缀鱼虾伴麋鹿。石羊成队闲金华，丹崖翠壁流胡麻。

支机却访鹊桥畔，寻源直驾昆崙槎。长洲宫阙闭荒苑，潮打空城秣陵晚。

垆头谁问太白星，六代残碑吊苍藓。夕阳伫桃叶，双桨沿前溪。

莫愁卢家妇，邀我长干西。临春结绮蔓狐兔，白门禾黍空高低。

笑杀当时景阳井，三人贯索如连鸡。瓜步旌旗迥回合，灯火邗沟互明灭。

珠帘十里歌吹浓，一派箫声广陵月。青楼宿紫薇，绣幕围罗衣。

征夫念长路，明发临淮圻。使君弹指诧历岁，大纛高牙坐相慰。

布帆不厌长康痴，安稳行人出徐沛。嗟余畏路频远游，羡汝急流真勇退。

挂冠神武殊匆匆，黯淡乡心入鲈鲙。砍鲈鲙，匀秋霜，张锦席，浮沧浪。

大姑迓客来南康，小姑送客过浔阳。武昌黄鹤为君下，阑干百尺摩青苍。

买得秦人避秦地，夹堤红树回渔郎。拂衣偃息武陵洞，白云如絮萦轩窗。

人生俯仰贵适意，筑宫冲漠朝羲皇。危亭四顾象纬列，九玄琼笈罗缥缃。

噫吁使君卧岂得，绿野平泉漫营室。苍生四海唇嗷嗷，翘首经纶帝三锡。

司空治水魍魉愁，太尉登坛鬼神泣。降生名世讵偶然，突兀麒麟候颜色。

庙堂计日诹雄图，扫除日本平海隅。天吴窜迹海若徙，鸡林重译来长途。

勋庸奕奕树彝鼎，飘然一苇还菰芦。三千行圆八百就，刀圭入口升蓬壶。

此际胡生满谪籍，香案仍居玉皇侧。大鹏希有行相逢，浩荡扶摇骋八翼。

营营下土同蜉蝣，天上宁知总旧识。蟠桃尽摘玄圃霞，烂漫瑶池醉千日。
感皇恩
王庭（宋代）

羸马怯征鞍，骎骎欲骤。昨夜文星动南斗。广寒宫近，欲上烟霄星手。素娥不奈冷，凄凉久。

知是谪仙，肝肠锦绣。天半清风动襟袖。而今西笑，且饮新丰美酒。悠然还独酌，谁为寿。
次韵张令郊行 其一
韩淲（宋代）

连朝晴日破层阴，下泽翩翩兴愈深。水际风翻沽酒旆，静看飞鸟过平林。
题武陵护戎林亭
李含章（宋代）

修篁簇径出林椒，可与游人避俗嚣。
曲槛隔花安笔砚，小窗延月伴箪瓢。
红藤引蔓移山豆，绿叶分葩植水蕉。
到此每怜清气别，可堪寒夜雨潇潇。
蝶恋花
张纲（宋代）

风动飞霙迎晓霁。银海光浮，宴启群仙会。骑省流芳谁可继。尊启看取连枝贵。
华发衰翁羞晚岁。未报皇恩，尚忝专城寄。酒入愁肠应易醉。已拚一醉酬君意。
杂题
陆游（宋代）

贺公在朝雅吴语，庄舄仕楚犹越吟。
我幸归休在闾巷，灯前感慨不须深。
月下过小修净绿堂试吴客所饷松萝茶
袁宏道（明代）

碧芽拈试火前新，洗却诗肠数斗尘。江水又逢真陆羽，吴瓶重泻旧翁春。

和云题去连筐叶，与月同来醉道人。竹影一堂修碧冷，乳花浮动雪鳞鳞。
望江南
张继先（宋代）

西源好，还向观庭西。扌弃晚菊明方丈外，傍寒梅放六花飞。三鹤会同时。

清净宇，处一贵无为。戴月夜中仍是别，衔香原上不须迷。于此振衣归。
浪淘沙 七夕前一日晚坐，闻隔墙王玉娘琴声。
朱中楣（清代）

新月映眉妆。露滴花房。香风暗透薄罗裳。何处清音偏著耳，恰在东墙。

切切指生香。韵雅悠扬。凄凄楚楚断人肠。流水调高人不见，遥隔长廊。
塞下曲 其一
董凤三（清代）

幕卷黄云透角声，沙移斜日上空旌。可怜白草多情绪，偏向征魂骨里生。
雨后
李俊民（金朝）

新秋积雨霁，凉风吹我衣。岁月不知老，乾坤何处归。
田居四时 其二
释道潜（宋代）

五月梅争熟，村村桑柘稀。茜裙蚕妇瘦，粉翅乳鹅肥。

菱蔓滋溪雨，藤花锁钓矶。呼儿行采去，亭午候荆扉。
道人徐清自南来彦和莹中才叔并令寄声
邹浩（宋代）

吉语传来喜可知，岂无神物共扶持。但怜四载遭三黜，偶与三扶作四夔。

海上飓风应骤息，岭边炎瘴亦潜衰。相从会有还归日，却向江乡话此时。
赠吴秀林东归
林景熙（宋代）

几夜高堂梦，不知山水长。
西风归雁荡，落日过乌伤。
断影云空白，孤心草欲黄。
终邻负甘旨，泪洒蓼莪章。
重别曾于健会试便省觐
罗洪先（明代）

三年漫赋结交行，一室那堪送远情。心望北辰因寿母，身归南省有难兄。

旅中常共春晖色，榜下还兼昼锦荣。却问长安钟动处，可殊他日瑟希声。
枕上有感二首
赵蕃（宋代）

我欲学为农，力耕不逢岁。
我欲学为士，儒冠多饿死。
誓将弃犁锄，亦复罢书史。
长随马少游，浮湛自闾里。
庚戍正月三，约同舍游西湖十首
杨万里（宋代）

春光欲动意犹迟，未许游人浪见伊。
只有梅花藏不得，隔篱穿竹出横枝。
浪淘沙令六首 其四
蒋敦复（清代）

落叶满江浔。玉宇萧森。秋声都在古墙阴。但是无情谁解听，人自伤心。

心事托瑶琴。短调长吟。人间何处觅知音。判取此生愁里活，不道而今。
偈倾一百三十三首
释法薰（宋代）

一夏过半，久参事慢。
伶俐衲僧，一咬便断。
送伸仲归漆塘以语及君臣际经书满腹中为韵十首 其三
葛胜仲（宋代）

聚书三万卷，断自典与坟。籯金固已多，是家那得贫。

平生谢杂好，童习至白纷。幽经与怪牒，一一储心君。

坐令说今古，奋袖真如云。何当过藏室，手披至宵分。

时时咀熊胆，辛苦以佐勤。
次韵崔都巡马上望天目山
周紫芝（宋代）

雨后青云万里开，翠螺新染玉萦回。将军马健随风去，天目山萦入眼来。

稚子能文非好武，君王赋韵不为才。且将横槊新传句，独对西风侑酒杯。
十二月初七日述怀
张九成（宋代）

谪居寂寞岁将阑，几案凝尘酒盏乾。
落落雨声檐外过，愔愔雪意座中寒。
孤飞只影人谁念，万里长途心自安。
世事悠悠君莫问，雪芽初碾试尝看。
无相寺道中
叶适（宋代）

傍水人家柳十余，靠山亭子菊千株。
竹鸡露啄堪幽伴，芦菔风乾待岁除。
与仆抱樵趋绝涧，随僧寻磬礼精庐。
不知身外谁为王，更觉求名计转疎。
江城愁感
金和（清代）

书馆添幽趣，山光雨后佳。夕阳明耀塔，秋月冷空斋。

流水高人调，乘风壮士怀。不堪萧瑟感，风露立閒阶。
灯夕遇雪席上
韩琦（宋代）

此夕仙花降羯陀，万灯光里雪花和。天心要足良农望，人世常多好事魔。

云际未应成霢霂，风前疑欲助婆娑。阴晴况是民俱乐，无奈嘉宾惜醉何。
酬东川李相公十六韵（次用本韵）
元稹（唐代）

昔附赤霄羽，葳蕤游紫垣。斗班香案上，奏语玉晨尊。

戆直撩忌讳，科仪惩傲顽。自从真籍除，弃置勿复论。

前时共游者，日夕黄金轩。请帝下巫觋，八荒求我魂。

鸾凤屡鸣顾，燕雀尚篱藩。徒令霄汉外，往往尘念存。

存念岂虚设，并投琼与璠.弹珠古所讶，此用何太敦。

邹律寒气变，郑琴祥景奔。灵芝绕身出，左右光彩繁。

碾玉无俗色，蕊珠非世言。重惭前日句，陋若莸并荪。

腊月巴地雨，瘴江愁浪翻。因持骇鸡宝，一照浊水昏。
逍遥咏
宋太宗（宋代）

离男坎女甚清廉，金鼎分毫上火炎。
莫把余心怀利用，古先学火诫无厌。
深藏异宝参详理，已渐成形旋要添。
运转但教经岁月，光扬溢目众人瞻。
与赵录参游东游
陈宓（宋代）

四山围绕池居内，百雉周遭人莫过。
此是延平新胜概，月明拟办一渔簑。
无梦令·地水火风四大
侯善渊（元代）

地水火风四大。为你百端为害。逐便各别离，遣我法身轻快。自在。自在。摄化超灵三界。
题李提举心远轩
方回（元代）

心远渊明拟问之，悠然身世见山时。
强名真意元无物，缘底忘山更有诗。
宇宙襟怀千斛酒，王侯勋业一枰棋。
古来大隐在朝市，可待休官办菊篱。
武溪深
周紫芝（宋代）

五溪妖蛮盘瓠种，穴狐跳梁恃馀勇。汉庭老骥闻朔风，两耳如锥四蹄踊。

南方毒雾堕跕鸢，五溪溪深军不前。健儿六月半病死，欲渡五溪无渡船。

将军誓死心独苦，本为官家诛黠虏。谁知君侧有谗徒，刚道将军似贾胡。

人生富贵一衰歇，会令薏苡成明珠。祁连高结卫青冢，文渊藁葬无人送。

至今行客武溪傍，谁为将军一悲恸。
万佛阁后有中官王振祠
黎民表（明代）

西土威仪众，东隅地位高。桑田供一瞬，沙界摄繊毫。

海若驱群象，神山涌钜鳌。云容积苍莽，天籁起刁骚。

黄竹伤前事，缁林庇此曹。雍门何用怆，送目藉香醪。
秋雨
陆游（宋代）

雨声疏复密，窗影暗还明。
赤米香炊饭，青蔬淡鬻羹。
闲中长棋格，病後减诗情。
惟有桑麻事，邻翁与细评。
眉峰碧·廿三夕续成此解，时闻妇病，将南归
吴昌绶（清代）

梧露新凉送。月漏纱幮缝。红穗疏镫照夜深，禁不起，秋心重。

莫听关山弄。千里相思共。恨煞层层大海波，分明阁住离人梦。
赵宜兴讣至 其一
释居简（宋代）

千绪乱纭纭，今才整得清。泉羞廉不污，镜笑丑嫌明。

方听棠阴颂，俄传薤露声。半规华月老，囧囧又东生。
莫过东津馆
许谦（元代）

薄莫下东津，滩急舟剧箭。
渔灯互明灭，陇月时隐见。
清飔从东来，凉气袭我面。
目送两山青，天长净如练。
十字碑
王恩浩（清代）

江上麒麟几高冢，大节如山摇不动。十丈丰碑表墓门，幽光能贲泉台宠。

十字乃出尼父手，二千年来骨不朽。特笔能存让国心，片石争得名山寿。

字迹剥落苔藓青，拿攫犹作蛟龙形。阳冰之篆斯邈隶，对此不觉成蝘蜓。

小儒目论好苛细，真赝往往以臆计。辙迹纵云未至吴，千里何难尺书寄。

观乐久流上国声，表微讵悖春秋意。讫今访古蓉江湄，字青石赤形模奇。

若非至圣亲题字，安得风雷护断碑。
西窗杂咏三首
张耒（宋代）

稻畦新插绿云齐，雨过沟塍水接溪。
到舍妻儿劳勤苦，白醪缸畔醉如泥。
次韵奉酬参议林郎中见贻之作
喻良能（宋代）

紫宸畴昔幸同朝，去国俄惊数舍遥。
轻细难沾时服赐，氤氲正想御香飘。
年加赖有板衣戏，心静真同桂隐招。
龙瑞此时探禹穴，天津何日渡京桥。
试墨
朱淑真（宋代）

翠楼高压浙山头，海角湖光豁醉眸。万景入帘吹不捲，一般心做百般愁。
古宫词十首
刘克庄（宋代）

年年花鸟使，选色进深宫。
不论妾心赤，惟看妾臂红。
别圣俞
欧阳修（宋代）

车马古城隅，喧喧分晓色。
行人念归涂，居者徒惨恻。
薄宦共羁旅，论交喜金石。
荐以朋酒懽，宁知岁月适。
人事坐云变，出处俄乖隔。
关山自兹始，挥袂举轻策。
岁暮寒云多，野旷阴风积。
征蹄践严霜，别酒临长陌。
应念同时人，独为未归客。
读杜子美集
姜特立（宋代）

巴蜀劳重往，荆湘无定居。
宦情常造次，行橐屡空虚。
宫阙烟尘外，江村盗贼余。
弟兄踪迹断，妻子信音疎。
生理那堪说，穷愁自扫除。
千篇比金玉，万卷是菑畲。
轩轾齐梁后，凭陵汉魏初。
严公俄旅亲，岳土亦烟墟。
一切惟漂泊，平生可叹嘘。
高名天所靳，此理复何如。
重阳后绝句五首
方回（元代）

九月重阳菊未开，十月小春梅又来。
赏过日长添一线，一瓶菊伴一瓶梅。
南台瑞应阁，用壁间张安国韵
范成大（宋代）

冲雨上山头，临云看山脚。
松间一弹指，开此宝楼阁。
草鞋方费钱，拂子不暇握。
小偈出雷音，千古惊猿鹤。
宴建宁知府赵尚书乐语
高斯得（宋代）

本意苕溪老钓蓬，乘轺来访玉仙翁。
并游元自从迂叟，将漕何妨拜潞公。
宿世神交双剑合，平生心事一樽同。
乾坤整顿须公等，夜掣铃絛紫禁风。
辞武侯庙
孙应时（宋代）

三分遗论久难明，独有河汾与杜陵。
工拙人休计曹马，兴亡天亦恨桓灵。
大星忍向中宵落，老柏空馀千载青。
再拜征途重回首，雪风吹断泪成冰。
冬夜寄白阁僧
刘得仁（唐代）

营营不自息，暌阔数年情。林下期难遂，人间事旋生。

鸟栖寒水迥，月映积冰清。石室焚香坐，悬知不为名。
帽峰山
陈王猷（清代）

空山如笠散秋烟，屐齿西风寄远天。抱郭南流双水汇，压城高远一峰圆。

芳销百草愁啼鴂，叶落初林急暮蝉。旧日亭台灰劫后，整冠何处听姚弦。
江村晚秋作
李中（五代）

高秋水村路，隔岸见人家。好是经霜叶，红于带露花。

临罾鱼易得，就店酒难赊。吟兴胡能尽，风清日又斜。
自安仁至豫章途中杂兴十九首 其十七
赵蕃（宋代）

林雨凄凄林鸟啼，水田漠漠水禽飞。人间何处有此境，只欠冰纨相发挥。